**Regina nopţii, floare**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Regina nopţii, floare

Se lasă prinsă-n seară regina nopţii floare,

mirosul dulce-ncepe sub geamuri să îmi zboare,

răcoarea și doi greieri grădina cuceresc,

doar eu îmi mângâi părul şi nu mă dumiresc.

Un pian îşi poartă-n noapte cuminte recitalul.

Când voi atinge-n vise, cu mâna irealul,

aminte-mi voi aduce, cum cântă o chitară

şi-n clipa asta scurtă, mă-ntorc spre perne iară.

E noapte şi sunt stele ce tremură pe lac,

trecută este clipa, iar ziua, doar un fleac

iar vara asta caldă s-a dus de-atâtea ori,

miroase a pământ ce-i semănat cu flori.